Emanuel Monberg

Christen Emanuel Kjær Monberg (født 30. juli 1877 i Odense, død 16. februar 1938 i København) var en dansk arkitekt.

Han blev født 1877 i Odense som søn af arkitekt Peter Christensen Monberg og Maren Emilie Kjær. Monberg blev murersvend 1895, gik på Odense Tekniske Skole og dernæst på Kunstakademiet i København fra november 1896 til januar 1902. Han var undervejs ansat som konduktør hos Gotfred Tvede og Bernhard Ingemann 1896-1902.

Han var ansat hos Albert Jensen 1902-05 og havde egen tegnestue fra 1903. Monberg var medlem af bestyrelsen for Akademisk Arkitektforening 1920 og næstformand for samme 1921; leder af rets- og honorarudvalget 1922-24, formand for foreningen 1924-30, medlem af bestyrelsen for Foreningen til Gamle Bygningers Bevaring, af Danmarks komité for Nordisk Byggedag, af censurkomitteen for Charlottenborg Forårsudstilling 1924, af Akademiraadet 1925 og af komitteen for udstillinger i udlandet.

Monberg modtog Eckersberg Medaillen 1923 og blev Honorary Corresponding Member of RIBA (Royal Institute of British Architects) 1926.

Han udstillede på Charlottenborg Forårsudstilling 1909, 1915, 1923-24, 1931, 1936, 1938, i London 1926; Danish National Exhibition, Brooklyn Museum 1927 og på Bygge- og Boligudstilingen i Forum, København 1929.

Han rejste i Tyskland 1901 og i England, Frankrig, Tyskland, Italien og Østrig 1910.

Monberg giftede sig 17. maj 1902 i København med Agnes Camilla Bachmann (20. november 1871 sammesteds – 13. april 1937 sammesteds), datter af oversergent i Livgarden Philip August Bachmann og Augusta Vilhelmine Nicoline Holm. Han er begravet på Vestre Kirkegård.

Værker 
I og omkring København og på Frederiksberg:
 A/S Atlas Maskinhal, Baldersgade (1901)
 Stationerne på Odense-Nørre Broby-Faaborg Jernbane (ONFJ) (1906)
 Villa, Kristianiagade 21 (1908, præmieret, sammen med P.C. Monberg)
 Kontor- og fabriksbygning samt silo for Øresund's chemiske Fabriker, Strandboulevarden (1911, nedrevet)
 Udvidelse af Magasin du Nord, Lille Kongensgade (1913-14)
 Emil Vett og hustrus stiftelse, C.F. Richs Vej 18 (præmieret 1914)
 A/S Atlas prøvestation og værkstedbygning, Glentevej (1918)
 Villa for grosserer Peter Jensen, Maglemosevej 16, Charlottenlund (1919)
 Dansk Dampskibsrederiforening, Amaliegade 33 (1920-23, præmieret, Eckersberg Medaillen, fredet)
 DFDS kontor- og lagerbygning, Dampfærgevej, Københavns Frihavn (1920-21, præmieret 1921)
 Beboelsesejendom med hotel for DFDS, Strandboulevarden 64 (1921)
 4 karreer ved Enghavevej/Ny Carlsbergvej (1923, sammen med Johannes Strøm Tejsen)
 Villa, Kirkevænget 11 (præmieret 1924)
 Villa, C.F. Richs Vej (præmieret 1925)
 Hornung & Møllers klaverfabrik, Blegdamsvej (1925-26)
 Beboelsesejendom, Sølvgade 24 (præmieret 1926)
 Det danske Kulkompagni, garageanlæg, Østbanegade 103 (1926, nedrevet 1960)
 Beboelsesejendom, Kastrupvej 12-22 (1927)
 Egen villa, Rosbæksvej 8 (1927)
 Hovedindgang, Magasin du Nord, Kongens Nytorv (1928, ændret)
 Beboelsesejendom, Guldbergsgade/Sjællandsgade (1928)
 Beboelsesejendom ved Nattergalevej (1928-31)
 Prædikestol af marmor i Marmorkirken, København (1930-31)
 Bebyggelsen Vibevej 49-65, Tornskadestien 1-17 og 2-18, Mejsevænget 1-17 og 2-16, Rørsangervej 2-4, Nattergalevej 1-11 og Hillerødgade 68-72 (1931-32, sammen med Louis Hygom)
 Villa, Ibstrupvej 49 (præmieret 1933)
 Villa, Vesterled 29 (1932)
 Magasin du Nord, salgshal (1932, sammen med Bent Helweg-Møller)
 Boligbebyggelse, Rentemestervej/Smedetoften (1934)
 Tilbygning til Politikens Hus, Vester Voldgade 33 (1935, sammen med Axel Maar)
 Kanslergården, Borgmester Jensens Allé 2-16 (1935, sammen med Henning Ortmann)
 Boligbebyggelse, Højdevej/Sophie Brahes Allé (1937)

Konkurrencer 
 Monument for krigsforliste sømænd (1924, præmieret)
 Typeplan til lejlighed (1929, 1. præmie)
 Parkeringstårn, Axeltorv (1933)
 Arbejdernes Forsamlingshus, Gammel Kongevej (1937, 1. præmie, sammen med Henning Ortmann)

Referencer

Kilder 
 Weilbachs Kunstnerleksikon 1947 og 1994

Eksterne henvisninger 
 

Arkitekter fra Danmark
Personer fra Odense
Formænd for Akademisk Arkitektforening
Nyklassicistiske arkitekter
Danskere i 1900-tallet
Modtagere af Eckersberg Medaillen
Personer i Kraks Blå Bog (afdøde)
Medlemmer af Akademiraadet